Center for Cybersikkerhed: Danmarks it-sikkerhed er stadigvæk ikke god nok

Center for Cybersikkerhed har taget temperaturen på it-sikkerheden hos en række offentlige myndigheder og virksomheder. Og der er plads til forbedringer.

Center for Cybersikkerhed under Forsvarets Efterretningstjeneste (CFCS) har analyseret it-sikkerheden hos en række kommuner, ministerier og virksomheder og fundet, at der stadig er rigtig meget, der skal gøres bedre.

Det skriver Berlingske Business.

CFCS overvåger internettrafikken hos myndigheder og en række vigtige virksomheder som Dong og KMD, og det er første gang, at de indsamlede data er blevet analyseret systematisk.

»Det er vores indtryk, at resultatet af undersøgelsen giver et meget godt billede af, hvordan sikkerhedstilstanden generelt er i Danmark. Og der er store forbedringsmuligheder. Forsøgene på exploits (hackersoftware, som forsøger at udnytte sikkerhedshuller i anden software, red.) og malware, som rent faktisk er kommet ind, er simpelthen for høje, og det skal man forsøge at gøre noget ved. Det vil ikke forhindre, at angrebsforsøgene finder sted, men det vil gøre det rigtigt meget vanskeligere for angriberne,« siger Thomas Lund-Sørensen, der er chef for CFCS, til Berlingske.

De konkrete råd fra CFCS til myndigheder og virksomheder er blandt andet noget så banalt som hele tiden at holde sin software opdateret. Center for Cybersikkerhed håndterede 585 cybersikkerhedshændelser i 2014.